**IGASUGU IMEDE LAUL**

Kuulake, kuulake kõik!

Teadmistest kõigil on võit!

Õpi ja uuri, tarkus on hea,

ava siis silmad ja kõrvad ja pea!

Tarkus on rikkus, ole siis tark!

Pinguta, õpi, et higine särk!

Kuid ära unusta inimest teist,

tilluke ime on igaüks meist!

Märka enda ümber maailma,

kiida kõike head ja rõõmusta!

Ilmas imesid on miljoneid,

Mikroskoobis, kosmoses võid leida neid.

**LIISU JA DIMA SÕPRUSE LAUL**

Dima, kus sa oled? Halloo, halloo!

Kuidas sul seal läheb, nonoo, sosoo!

Millal tuled koju, millal lõpeb kool?

Sinuta mul tunne, et mind on vaid pool!

Liisu, armas sõber, minul kõik on korras,

kogu maailm on ilus, ela Norras või Andorras,

uued sõbrad siin ja vanad sõbrad meie Eestis,

saaks me kokku kõik, see mind siis õnnelikuks teekski!

**KARTLIKE HIRMULAUL**

Meie kardame, meil on hirm. Ui!

Iga võõras asi võib ju olla ohtlik.

Lähme keldrisse, seal on hea. Oi!

Uksest tulla võib ju keegi pahatahtlik.

Võõras on võõras, ta äkki on kuri. Ai!

Paneme lukku uksed ja majad.

Kosmosest tulla võib koletu vari. Ei!

Meil pole ühtegi võõrast vaja.

**ROBOTITE LAUL**

oleme robotid robotid robotid

ajudeks arvutid arvutid arvutid arvutid

südameks vooluring vooluring vooluring

akud ja klemmid me hing hing hing

**PROFESSOR IGERIKU LAUL**

Näete! Need kehad on tehnika ime,

neil pole tundeid ja neil pole nime,

teevad just seda, mis ülemus käsib,

kuni on akut, nad ära ei väsi.

Teie jutt ongi see õige näide –

eitate, vaidlete, tahate mõelda.

Minu kui kuulsama teadlase väide

on, et mu väitele vastu ei öelda!

**EDARONI ÜLBE LAUL**

Oh, kuidas vihkan ma möllu ja tralli!

Milleks küll keeb meie vaikne planeet?

Teadlasi, teate, ma üldse ei salli,

tarkpea ei ole mul autoriteet!

Eriti hull, kui on teadlaseks naine,

hullem, kui juhtub, et ilus ja noor.

Õudne, kui kasvab ja kerkib ta maine,

rõkkab ja lokkab ta fännide koor:

„Aelita! Aelita! Sina oled meie kõigi lootus!

Aelita! Aelita! Sinuta ei oleks teadust sootuks!“

Naeruväärt! Avakosmoses mõistusega olendid!

Maailma naba on siin, mina ise see olengi.

Milleks vajalik meile on veel üks kontakt?

Meie oleme parimad, see on fakt!

Kuid Aelita on loonud lainete püüdja,

mis võib koondada infot, oskab kaugele hüüda.

Linnuteel on planeet, nimeks Maa,

tema kinnitab, sõpru et leida sealt saab!

**TEADUSE ÜLISTUSLAUL**

Mis, kus, kes?

Teadussaavutuste mess!

Kes, kus, mis?

Täiuslik, siin puudub kompromiss!

Kes, mis, kus?

Kõik on põnev, kõik on uus!

Nii sisukat päeva ei ole meil olnud,

kui hea, et me oleme kohale tulnud

ja näeme, mis tehtud ja mis alles valmib,

mis teinud ja mõelnud me kõikide kallis

Aelita!

**SUURE RÕÕMU LAUL**

Rõõm! Rõõm! Nii suur on mu rõõm!

Iga minut, iga hetk on õnne sõõm.

Kuhu vaatan, seal näen ikka imesid.

Nii palju vaheldust, nii palju nimesid.

Rõõm! Rõõm! Nii suur on mu rõõm!

Ainult laineharjad, tundmatu mul mõõn.

Oska ainult vaimustuda, märgata,

siis su rõõm võib igast asjast tärgata.

Rõõm! Rõõm! Nii suur on mu rõõm!

Kasu tuua teistele kui saan, on rõõm.

Avastada, õppida ja mõtelda,

kuidas oma sõna sekka ütelda,

mida mina teha saan, et teadusest

kasvaks aina teadmised ka headusest –

ulatame käsi üle vaakumi,

kosmilisi sõbrasuhteid sünnib nii

ja siis rõõm, nii suur on mu rõõm,

et lendab nagu meteoor ka läbi avakosmose ta lõõm.

Paremal ja vasakul ja all

ja kõrgel üleval,

kus taevas on ja täheruum on lõputu,

võib leida uut ja võrratut, mis otsatu,

kui oskad vaadata ja märgata ja kui

sul särab silm ja elad naerusui!

Nii õige jutt, just minu südamest!

Nüüd palun korraks vaikust, sest

projekti tutvustavad meie tiimi liikmed

ja uskuge, me siin ei kiitle –

koos töötas kümme kätt, viis tarka pead –

meil lainepüüdja valmis tõesti hea!

Oi-oi, kuidas ootame me hetke, mil

saame teada, et iial ei lõpe maailm,

et on kusagil keegi, kes kuuleb, oh imet,

et me otsime teda ja vastab, just nimelt!

**LASSOSE JA MAA KOHTUMISE LAUL**

Aelita:

Inimesed! Maalased! Meid pole tarvis karta,

teie puutumatust tagab suur kosmose harta!

Ülekosmilise konverentsi osalejad

tervitavad teid ja soovivad head!

Tanja:

Kust te üldse oskate meie keelt?

Aelita:

Kui me oleme teiega ühte meelt,

siis teeb keele kohe mõistetavaks ühine headus.

Tanja:

Tõsi jah, see pole mingi suur raketiteadus.

Kajar:

Halloo, kosmos! Kas on võimalik see,

et avanes praegu mu saatus mu ees?

Mis su nimi on, tütarlaps kosmosest?

Mida head võiksin anda su pilgu eest?

On sul telefoninumbrit või ehk Instagram?

Tule siia, tule Maale, see on ainult samm!

**TEELEMINEKU LAUL**

Kes on saadikud? Igast kosmose servast

olgu esindajaid viima Maale me tervist!

Maale minek on ime ja pidu!

Tundma tahame õppida inimesi,

kohe asume teele, ja hulgakesi!

Pange valmis delegatsioon,

teele läheb uus generatsioon!

Tehke noortele teed,

meie tähed on need,

kes meilt võtavad üle

kõik, mis jääb ja mis tuleb

ja kel südames põleb

tahe vaadata imet,

tahe märgata rõõmu

igal pool!

**KAJARI ARMASTUSE LAUL**

Aelita! Aelita!

Kuidas saab nii olla, imestan.

Aelita! Aelita!

Aina uut ja armast avastan.

Väike kild keset tähti, teejuht kosmose öös,

universumi saadik Linnutee uduvöös,

inimene niisama nagu kes tahes siin,

minu armastus suur ja õnne adrenaliin

Aelita! Aelita!

Oled päris neid või unistus?

Aelita! Aelita!

Kuula, siin on minu tunnistus:

Meie vahel võib olla valgusaastate tee –

oled lähedal ikka, lausa südame sees,

meile avanes ime, tähesajune viiv,

käime päikesetuules, jalge all kullaliiv.

**ROBOTITE SUURE SOOVI LAUL**

ärge mõtelge kosmosest, kosmosest, kosmosest

mida head tuleb tähtedest, tähtedest, tähtedest

olgu elu meil rahulik, rahulik, rahulik

inimesed võiks kõik olla robotid, robotid.

**KOSMILISE KOHTUMISE LAUL**

Mis, kus, kes?

Kas siis kosmos avaneb me ees?

Kes, kus, mis?

Kas see noor kontaktini meid viis?

Kes, mis, kus?

Teaduses kas algab aeg meil uus?

Nii toredat uudist ei ole meil olnud,

kui hea, et me oleme kohale tulnud!

**AELITA SAABUMISE LAUL**

Laine ja liiv, kaugel ja siin,

suured signaalid, kosmoseliin.

kuulata vaikust, kaugel on hääl,

libiseb lainetel, heliseb jääl.

Kauge kontakt sünnib sõpruse väel,

sillerdab tähtedel, ulatab käe.

Vaakumist võimsam hea mõte on veel,

tõuseb kui laine ja ongi siis teel.

**AELITA ARMASTUSE LAUL**

Kas on see võimalik?

Mu teadlasepea

on hull, on imelik,

käib ringi – nii hea!

Üks viiv, üks võimalus, üks kauge planeet,

üks paar, üks armastus, nii ütleks poeet.

Kaugel, väga kaugel, seisab inimene.

Vaata talle silma, ta on imeline!

Ava ennast talle, naerata –

uue sõbra leiad kohe vaevata!

Ava ennast talle, naerata –

uue sõbra leiad kohe vaevata!

Ei-ei, see pole nii. Ei soovi sõbraks sind.

Mu sees on armastus kui täht, kui sinilind.

Tema vägi mind viib läbi kosmosegi…

Lendab armastus, üks viiv vaid seda tegi.

Üks viiv, üks võimalus, üks kauge planeet,

üks paar, üks armastus, nii ütleks poeet.

Armastuse teel kõik kaugused on ligi,

ainult kaine meel on päris pahupidi.

**UUE JA PÕENVA LAUL**

Oi, oi, kui põnev on Maa!

Vaata silmad peast, mida siit saad.

Ilus koht, kus on toredat rahvast,

lausa teadlasi – eks ole vahva!

Küll on teiega rääkida tore!

Mida kõike nüüd Lassosest tean!

Te planeet on mu silmis nii ere,

külastama et kohe teid pean!

Kes sind keelab! Signaalid on vabad –

astu ette ja lenda kui välk!

Mõttejõud kui komeet, mille saba

kannab sind nagu kosmosekelk!

**TÄNAVATANTSIJA LAUL**

Hip-hop, tipp-topp,

täis meid iga õuesopp,

Tantsida võib otse tänaval,

paljud selle eest meid tänavad!

**KORVPALLI LAUL**

Korv on seal! Jookse ja pinguta!

Püüa ja sööda ja viska, kui saad!

Oh kui hea! Siruta, ringuta,

kuid pane tähele, söödu kui saad!

Kaitse ja ründa, veereta, põrgata,

omasid aita, kui häda on käes.

Tugev teeb pöörde, kaasa viib nõrgema,

üksteise toetusel võit ongi käes!

**KAJARI JA AELITA LAUL**

Lassos ja Maa on kui õde ja vend.

Sinule rohkem kui sõbraks pean end!

„Sinule rohkem kui sõbraks pean end…“

Kas on siis võimalik, et jääme kokku?

Lainetepüüdjal nii kerge on lend,

armastus ei jää ta kiire ees lukku.

Oh kui tore! Sa jääd minu juurde?

Jah, ma luban, et jään sinu juurde.

Esimene pilk ja sellest juhtus ime,

esimest hetkest kannab armastuse nime.

**SUURE IME LÕPUKOOR**

Märka enda ümber maailma,

kiida kõike head ja rõõmusta!

Ilmas imesid on miljoneid,

mikroskoobis, kosmoses võid leida neid.

Meie ajal elada on imetore!

Uks on lahti kosmosesse, mis seal muret!

Pea vaid meeles – siin on sinu kodumaa!

Reisi, aga ära kodu unusta!

Tarkus on rikkus, ole siis tark!

Pinguta, õpi, et higine särk!

Kuid ära unusta inimest teist,

tilluke ime on igaüks meist!

Arvasin, et planeet Maa on üks jama.

Nüüd saime tuttavaks, Maa on kui oma.

Küllap ka Lassos on vahva planeet,

tahan, et sinna viiks paljude teed.

Märka enda ümber maailma,

kiida kõike head ja rõõmusta!

Märka igas inimeses väikest imet!

Õpi, uuri, avasta, just nii, just nimelt!

Naerata ja lehvita ja ole õnnelik,

siis ei ole tee ka kosmosse pikk!

Olgu saatjaks sõprus sul ja armastus,

siis on iga inimene imeline, uus!

Olgu saatjaks sõprus sul ja armastus,

siis on iga inimene imeline, uus!